Bybelskool » Titus
Paulus skryf waarskynlik hierdie brief aan Titus op dieselfde tydstip as die eerste brief aan Timoteus vanuit Masedonië (Tit 3:12) in 62-63 nC op sy “vierde sendingreis”. Daarom hanteer ons ook hierdie brief eerste, voor ons gaan afsluit met Paulus se laaste (behoue) brief, die 2de brief aan Timoteus.
Titus se Griekse afkoms het hom besonder geskik gemaak om die evangelie aan Grieke te verkondig (Gal 2:3). Hy het onder Paulus se bediening tot bekering gekom, waarskynlik in Antiogië, omdat hy Paulus-hulle na Jerusalem vergesel met die vergadering se besinning oor die besnydenis (Gal 2:3; Hand 15). Hy werk in Korinte, Dalmasië en op die eiland Kreta. In Korinte was hy ‘n soort “trouble-shooter” om die tweespalt in die gemeente te ontlont.
Hierdie brief is ‘n uiteensetting van die dinge waarop hy moet fokus in sy bediening daar, toegespits op ‘n gesonde geloofslewe (Tit 1:13), weereens meer as ‘n “trouble-shooter”, totdat Artemas en Tigikus daar sou aankom (Tit 3:12). Soos dit die geval was met die briewe aan Kolosse en Efese, is dit nou ook die geval met die brief aan Titus en die 1ste brief aan Timoteus – die temas wat aangeraak word, kom baie ooreen. Sommige beskou die brief aan Titus daarom as ‘n kleiner weergawe van 1 Timoteus.
Weereens word die valse leringe van dwaalleraars – dit kon selfs van die plaaslike huiskerk ouderlinge in die verskillende dorpe (Tit 1:5) gewees het – aangevat, en die gesonde leer daarteenoor beklemtoon.